Foto: Anita Bukljaš/Index



ZNATE li da Hrvatske željeznice svaki dan dobiju od vas, poreznih obveznika, milijun i pol kuna da bi vas ugodno vozile? Upravo ovim linijama koje kasne i koje se sve više zamjenjuju autobusima, jer se sustav očigledno – raspada.

Ovih dana nije se moglo ne zamijetiti informaciju kako željezničkoj vezi Zagreb-Split prijeti ukidanje, jer nema tko voziti vlakove! Dakle, na liniji između dva najveća grada, na trasi Ličke pruge, koju je sagradila nenarodna i diktatorska Kraljevina SHS (zadnja dionica Gračac-Knin otvorena je 25.7.1925. godine), gotovo sto godina kasnije voziti će, ako se nešto žurno ne uredi, autobusi, a ne vlakovi.

O kaosu na lokalnim prugama koji se događa zadnjih mjeseci govore i dnevne novine, tako prije par dana čitamo u Glasu Slavonije: "Već tri dana kćer na fakultet vozimo autom, premda ima mjesečnu kartu. Jutros je imala vježbe u osam, ali vlak, odnosno zamjenski autobus, koji bi trebao krenuti u 7.10, nije došao ni do 7.25. Što drugo učiniti nego upaliti automobil i krenuti u Osijek - priča majka belomanastirske studentice, koja je jučer kasnila na vježbe, a nedavno i na kolokvij."

U Belom Manastiru plaće nisu nešto, tko zna čega se majka morala odreći da bi vozila kćerku svakih par dana automobilom u Osijek… A ne samo da su platili mjesečnu kartu, već HŽ (ima ih više, no u ovom tekstu ih gledamo kao cjelinu) uredno dobiva i debele subvencije iz državnog proračuna!

Razlog? Navodno nema dovoljno strojovođa. Poticajnim mjerama otišli su iz sustava uz dobre otpremnine ne oni iz brojnih uprava i brojnih savjetničkih mjesta isto tako brojnih HŽ-ovih poduzeća, već – strojovođe. Uprava kaže jedno, sindikati drugo, sustav se raspada, no znate li vi dragi čitatelju koliko plaćate ovaj cirkus?

Državni proračun kao krava muzara

Narodne novine kriju jasnu, brojčanu informaciju koliko smo utukli u Hrvatske željeznice. Iznos, da vam kažem ovako napamet, smatrali biste suludim, pa ćemo u ovom tekstu prenijeti neke od iznose kako ih je Sabor izglasao. Za neke od prošlih 12 godina, u ostalima je bilo manje-više kao i navedenima.

Iznosi su u kunama. Slovo A znači tekuća aktivnost, K je kapitalni projekt, T je domaći dio u međunarodnom financiranju.

Državni proračun 2003. godine

A 570051 SUBVENCIONIRANJE PUTNIČKOG PRIJEVOZA NA PRUGAMA - (HRVATSKE ŽELJEZNICE) 405.280.000

A 570109 ODRŽAVANJE I MODERNIZACIJA ŽELJEZNIČKE INFRASTRUKTURE I UPRAVLJANJE PROMETOM 615.962.932

T 570224 MODERNIZACIJA INFRASTRUKTURE I PRIJEVOZA U ŽELJEZNIČKOM PROMETU (ZAJAM IBRD I UDIO RH U ZAJMU IBRD) 110.003.779

Državni proračun 2004. godine

P1204 MODERNIZACIJA HRVATSKIH ŽELJEZNICA 588.003.000

T570280 OSUVREMENJIVANJE ŽELJEZNIČKE INFRASTRUKTURE I OPREME (KFW) 590.000.000

P1213 POTICANJE ŽELJEZNIČKOG PRIJEVOZA 381.579.000

Državni proračun 2009.

RESTRUKTURIRANJE I MODERNIZACIJA ŽELJEZNICE 444.280.000

1208 OSUVREMENJIVANJE I IZGRADNJA PRUGA I ČVORIŠTA 32.112.500

1213 POTICANJE ŽELJEZNIČKOG PRIJEVOZA 384.000.000

Državni proračun 2012.

A570334 ODRŽAVANJE ŽELJEZNIČKE INFRASTRUKTURE I REGULACIJA PROMETA 855.000.000

A761011 POTICANJE ŽELJEZNIČKOG PUTNIČKOG PRIJEVOZA 350.600.000

K761009 OSUVREMENJIVANJE I IZGRADNJA ŽELJEZNIČKE INFRASTRUKTURE 92.152.200

Državni proračun 2015.

A570334 ODRŽAVANJE ŽELJEZNIČKE INFRASTRUKTURE I REGULACIJA PROMETA 516.000.000

A570491 UNAPREĐENJE STRUKTURNIH REFORMI ŽELJEZNICE 480.000

A754029 NAKNADA U CIJENI GORIVA ZA HŽ INFRASTRUKTURU d.o.o. 440.000.000

A761011 POTICANJE ŽELJEZNIČKOG PUTNIČKOG PRIJEVOZA 505.000.000

Sustav u koji ubacujemo novce lopatama!

Shvaćate li te iznose? Nismo ni iznijeli sve godine i sve stavke – konkretno evo za 2015. godinu iz Državnog proračuna izravno ili preko cijene goriva za HŽ ide milijardu i pol kuna. Kako nas ima negdje 4,3 milijuna – lako je izračunati – 350 kuna po stanovniku ili negdje 1400 kuna po obitelji do četiri člana. Kada se doda inflacija i kamate, dali ste im barem 20 tisuća kuna u zadnjih 12-15 godina. Izravno iz proračuna, bez da ste se uopće njima vozili! Taman za jedan polovni automobil!

Tekst se nastavlja ispod oglasa

Ako ste se vozili – znate da su cijene prilično velike. Toliko velike da se često isplati putovati automobilom, a ne vlakom. Prvim razredom od Zagreba do Vinkovaca u jednom smjeru brzim 191.20 kn. Do Splita već suludih 292.00 kn (dobro, u nagibnom je prvi skoro jedna kao drugi razred, pa ćete uzeti drugi za 197.00 kn), a najjače – do Rijeke 118.10 kn, s time da najbrži brzi vlak Zagreb-Rijeka prometuje 3 sata i 34 minute, pa ako ste pri kondiciji – možda je pametnije biciklom. Naravno, HŽ nudi i neke popuste, pa moguće i da to ponekad budu jeftinije, temeljni popust je 20% na povratne karte, a ima i drugih povlastica.

Unatoč svim popustima, to su ogromni novci! Uz ove cijene karata i ove subvencije Hrvatskim željeznicama očekujem da mi na putu sviraju uživo The Rolling Stones, da umjesto prljavih zavjesa po kupeima stoje slike renomiranih slikara, a da usput igram PlayStation 5, koja još nije ni izišla ili gledam osmu, nesnimljenu epizodu Zvjezdanih ratova!

Da li će netko ih HŽ-a reći da vraćaju novce u proračun jer nisu u stanju osigurati uslugu? A u zadnje vrijeme to očigledno nisu. Neće, još će ponavljati kako im je teško i kako im još treba za reforme! Glad, enormna glad za novcima poreznih obveznika.

Treba jasno reći jednu veliku istinu: Hrvatske željeznice su sustav u koji hrvatski porezni obveznici ubacuju novce lopatama. Doslovno, kao da još imaju parnu vuču gdje se u kotlove ubacuju novci koje plaćamo za porez! I nitko oko toga ne odgovara, nitko to ne komentira. Štoviše, brojnim podjelama HŽ-a i igrama između ministarstva, uprave, sindikata i radnika stvari su toliko zakomplicirane da je i upućenijem građaninu teško ući u sve te odnose. Namjerno? Vrlo moguće.

Dodatno je zanimljivo – kako se mijenjaju koalicije na vlasti, bio tu HDZ ili SDP – stvari ostaju iste. Svi se iz nekog razloga boje ući u temeljitu reformu Hrvatskih željeznica. Svi ubacuju narodne novce, rade neke sitne reforme i uglavnom šute. Jedna i druga stranka. Što je to tako posebno u Hrvatskim željeznicama da se nitko ne usuđuje pokrenuti prave reforme?

Željeznica kao država – uređena ili cirkus

HŽ je nešto reformiran, neke pruge su obnovljene, neke stvari su popravljene – no sve je to premalo u odnosu na novce koje za ovaj cirkus plaćamo! Jer ovo što se upravo događa – jest cirkus i ništa više. Željeznica je simbol reda i povezanosti države. I postoji izravna korelacija između uređene željeznice i uređene države.

Korelacija gdje smo mi totalno propali – do Osijeka se putuje se Podravskom prugom četiri i pol sata, do Rijeke se putuje tri i pol sata, do Splita vlak postaje upitan, za prigradske pruge već vidimo.



Norry – popularno prijevozno sredstvo u Kambodži, možemo li i mi očekivati slično, kako smo krenuli? Foto: Wikipedia

Nije valjda da nas čeka sudbina Kambodže gdje nakon neovisnosti nisu bili u stanju održavati francusku kolonijalnu mrežu, pa se pojavio Norry, laka vozila od bambusa koja voze "na crno"?

Dobro, turisti bi uživali, ali nekako ne bi to trebao biti put europske zemlje…

Sramota za Hrvatsku je da pruge koje nam je radio tuđin, da željeznička mreža koju su radili Austrijanci, Mađari, Talijani, pa i Kraljevina SHS pomalo propada – i da neovisna Republika Hrvatska o željeznici, simbolu državnog reda i općenito industrijske civilizacije brine na način "prijeđi brigo na drugoga". Do kada će se "reforma" svoditi na što manje vlakova, što manje linija, što manje putnika, što manje robe? Hoćemo li doći na ideal da će sve stati, a plaće će uredno dolaziti od naivaca koji sve to financiraju? Do kada ćemo mi građani, kao majmuni sve to plaćati i šutjeti?

I prije nešto što se svrstamo na bilo koju stranu u ovim zadnjim prepucavanjima koje dolaze iz HŽ-a, bilo bi lijepo da svi tamo odgovore na pitanje: Gdje su naši novci? Gdje su novci koje sve ove godine hrvatski građani trpaju u HŽ, kojemu ide sve gore? A bilo bi dobro da se u traženje tog odgovora uključe i Državna revizija, pa i USKOK.

Jer, negdje su nestale sve te milijarde koje smo u ovaj sustav utukli. Milijarde koje građani ove zemlje teško zarađuju. Pa vi šutite i plaćajte dalje harač od 1400 kuna po obitelji plus karte, da bi vam prodavali maglu i vozili vas starim autobusima tamo gdje bi trebao ići vlak. I to kakav vlak – fin, udoban i klimatiziran – jer ste uprave takve platili i svaki dan plaćate!